Adikung - Wikipedia

# Adikung

### Dari Wikipedia Bahasa Melayu, ensiklopedia bebas.

Adikung kepada Gabenor Jeneral Australia. Aiguillette dipakai di bahu kanan
Bendera adikung Sultan Kelantan

Adikung (Bahasa Inggeris: aide-de-camp dari Bahasa Perancis bermakna pembantu kem) adalah seorang pembantu peribadi, setiausaha ataupun adjutan kepada seseorang yang lebih tinggi pangkatnya. Kebiasaannya adikung membantu pegawai tentera yang berpangkat lebih tinggi ataupun kepada seseorang ketua negara. Adikung pertama pula adalah adikung paling kanan di antara adikung seseorang kenamaan itu.

Di sebilangan negara, adikung adalah satu perlantikan kebesaran (title of honour) yang membolehkan penerima menggunakan huruf ADC selepas namanya, dan menyertai keramaian-keramaian rasmi. Adikung biasanya memakai aiguillette sebagai tanda jawatannya, kebiasaannya satu tali pintal berwarna emas yang dipakai di bahu kanan. Di Britain, jawatan Adikung Diraja diberikan kepada individu sebagai balasan kepada jasa yang tidak ternilai ataupun sebagai jawatan kehormat.

## [Sunting] Tugas dan tanggungjawab

Napoleon Bonaparte mempunyai pegawai-pegawai staf dengan kelayakan (ketenteraan) yang tinggi yang digelarkan adikung. Kumpulan pegawai ini bertindak selaku “mata” Napoleon dan juga untuk mentafsir dan menterjemahkan wawasan Napoleon kepada panglima-panglima di medan supaya seiringan dengan perancangan utama.

Dalam banyak perkhidmatan tentera, jawatan adikung ini diberikan gelaran adjutan, dan gelaran Adjutan Jeneral diberikan kepada Adjutan Diraja ataupun adjutan yang paling kanan. Pemegang jawatan awam seperti Gabenor Jeneral Australia, Gabenor Jeneral Kanada ataupun Leftenan Gabenor negeri-negeri (provinsi) di Kanada juga mempunyai adikung untuk membantu mereka, walaupun mereka bukan ketua negara ataupun ketua kerajaan (jawatan mereka adalah sebagai wakil kepada Ratu Elizabeth II dan adalah jawatan istiadat sahaja).

Tanggungjawab adikung adalah termasuk (tetapi tidak terhad kepada) :

- Menjadi perantara dan penasihat di antara orang kenamaan terlibat dengan pejabat dan pertubuhan.
- Memberikan nasihat dan bantuan kepada hos majlis rasmi
- Memenuhi keperluan orang kenamaan terlibat apabila diperlukan
- Mempastikan protokol yang betul dan tepat digunakan setiap masa
- Menjaga keselesaan orang kenamaan terlibat

## [Sunting] Malaysia

Adikung di Malaysia dilantik oleh Kerajaan Pusat ataupun oleh Kerajaan Negeri dari kalangan pegawai-pegawai dari Polis Diraja Malaysia ataupun dari kalangan pegawai-pegawai Angkatan Tentera Malaysia terdiri dari Tentera Darat Malaysia, Tentera Udara Diraja Malaysia ataupun dari Tentera Laut Diraja Malaysia. Terdapat juga pegawai-pegawai bukan daripada kalangan pegawai tentera ataupun polis yang dilantik menjadi adikung.

Raja dan Ketua Negeri

Adikung ditugaskan untuk mengiringi dan membantu DYMM Yang di-Pertuan Agong, Raja-Raja Melayu, Gabenor-gabenor negeri-negeri Sarawak, Sabah, Melaka dan Pulau Pinang.

Adikung kepada DYMM Yang di-Pertuan Agong, Raja-Raja Melayu dan Gabenor biasanya terdiri daripada pegawai kanan Tentera berpangkat Leftenan Kolonel ataupun Kolonel (Kapten Laut untuk TLDM). Adikung daripada pasukan Polis Diraja Malaysia pula berpangkat Asisten Komisioner.

Tentera dan Polis

Pegawai-pegawai kanan tentera dan Polis biasanya mempunyai adikung terdiri daripada pegawai-pegawai muda dari perkhidmatan yang sama. Adikung ini adalah sebagai tambahan kepada batman yang biasanya menjaga keperluan peribadi pegawai kanan berkenaan. Tugas adikung lebih berat kepada tugas sebagai Setiausaha ataupun pegawai sulit kepada pegawai kanan berkenaan.

## [Sunting] Amerika Syarikat

23 Julai 1945. Presiden Harry S. Truman meninggalkan kediaman sementaranya untuk menghadiri Persidangan Potsdam diiring adikung beliau Kapten (Laut) Vardaman dan Brig. Jen. Vaughn.

Perkhidmatan Angkatan Bersenjata
Di dalam Tentera Darat Amerika Syarikat, Tentera Udara Amerika Syarikat, Kor Marin Amerika Syarikat dan Tentera Laut Amerika Syarikat, adikung dilantik untuk membantu pegawai berpangkat Jeneral (gred Gaji O-7 hingga O-10). Pangkat dan bilangan pegawai yang dilantik menjadi adikung bergantung kepada kekananan Jeneral berkenaan. Untuk pegawai-pegawai yang mempunyai lebih dari satu adikung, pegawai adikung yang berpangkat lebih tinggi dianggap sebagai adikung kanan. Tugas beliau termasuk untuk menyelaras pembantu-pembantu yang lain dan juga kakitangan bantuan seperti drebar, orderly dan lain-lain. Untuk kebanyakan pegawai, satu tempoh perlantikan sebagai adikung adalah selama 2 tahun.

Bilangan dan pangkat adikung adalah

  Brigadier Jeneral: 1 orang Leftenan
  Mejar Jeneral: 1 orang Kapten dan 1 orang Leftenan
  Leftenan Jeneral : 1 orang Mejar dan 1 orang Kapten
  Jeneral: 1 orang Leftenan Kolonel, 1 orang Mejar dan 1 orang Kapten
  Jeneral (Ketua Turus) : 1 orang Leftenan, 1 orang Leftenan Kolonel, dan 1 orang Mejar.

Leftenan Kolonel dan Kolonel yang menjadi pemerintah batalion ataupun briged tidak mempunyai adikung, tetapi peranan adikung biasanya dilaksanakan oleh adjutan dipanggil S-1 (Pegawai Staf 1 – pegawai staf kanan yang bertanggungjawab ke atas perjawatan).

## [Sunting] Rujukan

Diperolehi daripada "http://ms.wikipedia.org../../../a/d/i/Adikung.html"

Kategori: Pangkat tentera

##### Views

- Rencana
- Perbincangan
- Semakan terkini

##### perhubungan

- Tentang Wikipedia
- Masyarakat
- Muat naik pintar
- Hubungi kami
- Menderma
- Bantuan

##### Cari

##### Bahasa lain

- Deutsch
- English
- Français
- Nederlands
- Português